tartuNLP/wikipedia-smugri-20251201 huggingface dataset:
Vereliistak

Vereliistak ehk trombotsüüt (kreeka keeles θρόμβος 'hüüve´ + κύτος 'rakk'; ladina keeles "thrombocytus") on paljudeselgroogsetel loomadel valdavalt luuüdist pärit megakarüotsüütide tsütoplasma fragmendid.
Vereliistakute areng, paljunemine, diferentseerumine, plastilisus, liikumine, morfoloogia ja patoloogia ning apoptoos võivad erineda nii liigiti, indiviiditi kui ka arenguastmeti.
Tuumaga vereliistakud on tuvastatud kaladel, reptiilidel, lindudel.
Neid liigitatakse vahel ka vererakkude hulka. Vereliistakud osalevad vere hüübimises, ka verejooksu sulgemises. Vereliistakute põhiülesanne kehas on veresoonte terviklikkuse tagamine. Trombotsüüte on igas vere kuupmillimeetris umbes 150 000 – 400 000.
Arvatakse, et imetajatel osalevad vereliistakud ka immuunfunktsioonides ja põletiku tekkes.
Inimestel.
Inimvere küpsetest rakutüüpidest moodustavad trombotsüüdid kümnendiku ja leukotsüüdid tuhandiku erütrotsüütide arvukusest.
Trombotsüütidel pole rakutuuma, nad on värvitud ja ebakorrapärase kujuga kettad.
Terminoloogia.
Vereliistakud on kantud kehtivasse inimese tsütoloogia ja histoloogia standardsõnavarasse "Terminologia Histologica"sse.
Toimemehhanism.
Vereliistakud liiguvad koos verega organismis. Kui veresoone sein puruneb, siis läheduses asuvad trombotsüüdid kleepuvad kokku, lõhkevad ning neist paiskuvad välja ained, mis moodustavad vigastuskohale peene fibriinist (valkaine) võrgustiku. Tekib kärn. Mida rohkem on organismis vereliistakuid, seda kiiremini sulguvad ka haavad.
Hälbed.
Liiga suurt vereliistakute hulka veres kutsutakse trombotsütoosiks. See võib kaasa tuua trombide tekke veresoontes, mis omakorda võib viia insuldini, infarktini, kopsuarteri trombembooliani või mõne muu seisundini, mida põhjustab veresoone ummistanud tromb.Normaalsest väiksemat vereliistakute sisaldust veres nimetatakse trombotsütopeeniaks ja see võib kaasa tuua verehüübivushäireid. Trombotsütopeenia põhjuseks on see, et luuüdi toodab normaalsest vähem vereliistakuid, või see, et põrnas lagundatakse liiga palju vereliistakuid.Võimalik on ka olukord, kus trombotsüütide hulk on normaalne, kuid need talitlevad puudulikult. Tavaliselt põhjustavad sellist olukorda ravimid, näiteks aspiriin, teised mittesteroidsed põletikuvastased ained, penitsilliin. Vereliistakute talitlushäireid võib põhjustada ka alkohol.Trombotsüütide hulka veres tuleb kindlasti määrata enne kirurgilisi operatsioone ja keemiaravi (tsütostaatikumidega) vähihaigetel.
Vereliistakute kasutamine doonorluses.
Annetatud trombotsüüdid säilivad spetsiaalses lahuses 5–7 päeva. Trombotsüüte kantakse üle inimestele, kelle veres on neid liiga vähe või kelle trombotsüüdid ei talitle õigesti. Vereliistakute transfusioon on näidustatud patsientide puhul, kellel on vähk, leukeemia, verehaigused, põletused, maksahaigused või suur verekaotus.
Ringrada

Ringrada on ringina kulgev (spordi)rada (nt staadionil); suletud joonena kulgev kurviline, tõusude ja langustega moto‑ ja autospordirada.
Limoges

Limoges [limoož] on linn Prantsusmaal, Haute-Vienne'i departemangu ja endise Limousini piirkonna keskus.
Linna territoorium asub 209–431 meetri kõrgusel üle merepinna.
Sotsiaalkorterid.
Val de l'Aurence'i elamurajoonis asuv 1960. aastatel ehitatud S-kujuline hoone lammutatakse 2025. aasta septembris, mõjutades enam kui 300 eluruumi.
Ringrada (album)

"Ringrada" on Röövel Ööbiku viies album. See anti välja 2009. aastal.
2010. aasta Eesti Muusikaauhindade galal sai see aasta albumi auhinna.
Albumi esitluskontserdid toimusid 2009. aasta 30. oktoobril Tartus klubis Plink Plonk ja 4. detsembril Tallinnas Von Krahli Teatris.
Lugu "Kids' Stuff Rokk" on Kanal 2-s näidatava seriaali "Ühikarotid" tunnusmeloodia. 
Ajalugu.
Stuudio­plaat tuli müüki plaadifirma Universal Music Balticsi levitamisel korraga nii Baltimaades kui ka Skandinaavias. 
"Thulelohe" esmaettekanne toimus Eesti Vabariigi 91. aastapäeva pidulikul kontserdil 24. veebruaril 2009 Jõhvi kontserdimajas. Sama aasta märtsis ilmus lugu singlina sarjas "Eesti Ekspressi singel 16".
Suvel 2009 said kõik Raadio 2 "Indisaate" kuulajad hääletasid, kas uuele plaadile tuleb loo "Let's Do Your Hair " "dubstep"- või rokiversioon. Napilt võitis kitarrilisem versioon
Topeltsingel "Päike Maa (erostratos)/ Kids Stuff Rokk" võeti meedias hästi vastu. Eelmiselt albumilt ("Supersymmetry", 2005) pärit "Kids' Stuff Rokk" on siin rohkem elektrooniline ning kaasa teeb ka külalislauljana Lotte Jürjendal. Laulu video valmis Veiko Õunpuu ja Jan-Erik Nõgisto poolt. "Kids Stuff Rokk" oli esikohal nii MTV Baltic Zen MTV Balti Top 20 kui ka MTV Eesti hittide edetabelis "World Chart Express".
Laul "Sol Dat d'Or" kandis algselt pealkirja "Soldat d'Or" ("Kuldsõdur"). Kui 2009. aasta alguses toimus pronksiöödest inspireeritud kunstnik Kristina Normani "performance" kuldsõduriga, otsustas Röövel Ööbik veidi teksti muuta. Soovides igati korrektseks jääda, "lõigati" esimene sõna pooleks ja väikeste grammatiliste apsudega muutus pealkirja tõlkeline tähendus "Üleküllatud päikeseks".
Ardèche'i departemang

Ardèche'i departemang on 2. järgu haldusüksus (departemang) Prantsusmaal Auvergne-Rhône-Alpesi piirkonnas. Departemangu keskus on Privas.
2015. aastani kuulus departemang Rhône-Alpesi piirkonda.
Šaakal (täpsustus)

Šaakal ("Canis aureus") on loomaliik.
Šaakaliteks nimetatakse ka vöötšaakaleid, šabrakkšaakaleid ja etioopia hunte.
Haute-Vienne'i departemang

Haute-Vienne'i departemang on 2. järgu haldusüksus (departemang) Prantsusmaal Uus-Akvitaania piirkonnas.
Departemangu keskus ja suurim linn on Limoges. Teiste linnade elanike arv ei ületa 20 000.
Geograafia.
Haute-Vienne'i departemangus asuvast Chéonnaci vallast saab alguse Charente'i jõgi.
Naaberdepartemangud on Creuse'i, Corrèze'i, Dordogne'i, Charente'i, Vienne'i ja Indre'i departemang.
Departemang jaguneb poliitiliselt:
Kukkur

"Kukkur" on mitmetähenduslik sõna.
Düsmenorröa

Düsmenorröa ehk valulik menstruatsioon on haiguslik seisund, mil menstruatsiooniga kaasub tugev valu, mille tõttu naise toimetulek olulisel määral häirub.
Düsmenorröad klassifitseeritakse RHK-10 järgi koodidega N94.4, N94.5, N94.6.
Kalev Kuljus

Kalev Kuljus (sündinud 18. juunil 1975 Tallinnas) on eesti oboemängija, orkestrant, pedagoog.
Oise'i departemang

Oise'i departemang on 2. järgu haldusüksus (departemang) Prantsusmaal Hauts-de-France'i piirkonnas Pariisist põhja pool. Naaberdepartemangud on Somme'i, Aisne'i, Seine-et-Marne'i, Val-d'Oise'i, Eure'i ja Seine-Maritime'i departemang.
Departemang on nime saanud Oise'i jõe järgi.
2015. aastani kuulus departemang Picardie piirkonda.
Departemang jaguneb halduslikult:
Martin Kuuskmann

Martin Kuuskmann (sündinud 21. aprillil 1971) on eesti fagotimängija.
Silver Ainomäe

Silver Ainomäe (sündinud 21. jaanuaril 1982) on eesti tšellist. 
1988. aastal alustas ta tšelloõpinguid Tallinna Muusikakeskkoolis Laine Leichteri juhendamisel. Aastatel 1994–2000 õppis ta Helsingi Sibeliuse Akadeemia noorte osakonnas.
Indrek Leivategija

Indrek Leivategija (sündinud 28. juunil 1986) on eesti tšellist.
Ta lõpetas 2005. aastal Heino Elleri nimelise Muusikakooli Reet Metsa tšelloklassis. Seejärel õppis ta aasta Eesti Muusika- ja Teatriakadeemias Henry-David Varema juures ning jätkab õpinguid Müncheni Muusika- ja Teatriakadeemia magistrantuuris professor Wen-Sinn Yangi tšelloklassis. Selle kõrval on ta alates 2011. aasta sügisest ka Itaalias Fiesole Muusikakoolis Natalia Gutmani õpilane. 
Indrek Leivategija on osalenud meistrikursustel ja konkurssidel nii Eestis kui ka võõrsil ning pälvinud preemiaid, kontserte ja salvestisi (Eesti Rahvusringhäälingule, Baieri Ringhäälingule, Saksa Raadiole). Aastatel 2008–2010 töötas ta Baieri Ringhäälingu orkestris (Symphonieorchester des Bayerischen Rundfunks) ning on praegu vabakutselisena seotud mitme Saksamaa tipporkestriga.
Indrek Leivategija on käinud kontserdireisidel Taanis, Soomes ja Saksamaal, osalenud Vanemuise ja Estonia teatri orkestrite ning ERSO töös.
Isiklikku.
Tema ema Kadri Leivategija on 2001. aastast Heino Elleri Muusikakooli direktor, tema isa Andres Leivategija on sama kooli viiuli- ja vioolaõpetaja.
Mati Lukk

Mati Lukk (sündinud 9. aprillil 1961) on eesti kontrabassimängija. 
Ta on ERSO kontrabassirühma kontsertmeister.
Yonne'i departemang

Yonne [jonn] on 2. järgu haldusüksus (departemang) Prantsusmaal Burgundia-Franche-Comté piirkonnas. See on saanud nime Yonne'i jõe järgi.
2015. aastani kuulus departemang Burgundia piirkonda.
Departemang jaguneb halduslikult järgmisteks ringkondadeks:
Vaata ka.
Yonne'i departemangu haldusüksuste loend
Antagonist

Antagonist (kr sõnadest "antagōnistēs" 'vastuseisja', mis sõnast "antagōnizomai" 'võitlen vastu') on millegi vastane, vastuseisja. 
Sõna on kasutusel ka terminina:
Aleksei Polujan

Aleksei Polujan (vene "Алексей Владимирович Полуян"; 4. aprill 1965 Leningrad – 8. jaanuar 2010) oli vene teatri- ja filminäitleja.
Aleksei Polujan mängis peaosa filmis "Last 200" (vene keeles "Груз 200").
Nadežda Samsonova

Nadežda Samsonova (vene "Надежда Васильевна Самсонова"; 26. aprill 1924 Kiiev – 9. jaanuar 2010 Moskva) oli vene teatri- ja filminäitleja.
Mas‘ūd ‘Alī Moḩammadī

Mas‘ūd ‘Alī Moḩammadī (pärsia keeles مسعود علی‌محمدی; u 1960 – 12. jaanuar 2010, Teheran) oli Iraani füüsik. 
Ta tegeles kvantväljateooria ja elementaarosakeste füüsikaga ning oli Teherani Ülikooli elementaarosakeste füüsika professor. 
Ta mõrvati oma maja ees, kui ta oli teel ülikooli.
Éric Rohmer

Éric Rohmer (õieti Jean-Marie Schérer; 20. märts 1920 Nancy – 11. jaanuar 2010 Pariis) oli prantsuse filmilavastaja ja filmikriitik.
Éric Rohmer oli prantsuse filmikunsti nn uue laine esindaja.
Tunnustus.
Veneetsia filmifestivali auhind
Berliini filmifestivali auhind
Daniel Bensaïd

Daniel Bensaïd (25. märts 1946 Toulouse – 12. jaanuar 2010) oli Prantsusmaa marksistlik filosoof ja trotskistlik poliitik. Ta oli üks 1968. aasta üliõpilasrahutuste üks tuntumaid tegelasi, õppides ülikoolis Paris X Nanterre.
Tema isa oli Alžeeriast pärit juut.
Ta oli Prantsuse Kommunistliku Partei liige, kuid heideti sealt 1965 trotskistlike vaadete tõttu välja.
1968. aastal aitas ta koos rajada Daniel Cohn-Benditiga rajada 22. Märtsi Liikumise, mille kaasaosalusel puhkesid mai ja juuni üliõpilasrahutused. Ta pidas üliõpilastele kõnesid.
Ta oli üks Revolutsioonilise Kommunistliku Liiga ja Neljanda Internatsionaali juhte.
Ta oli Université Paris VIII filosoofiaprofessor.
Ta põdes 16 aastat AIDSi ning suri AIDSiravimite kõrvaltoimena tekkinud vähki.
Vee kloorimine

Kloorimine ehk kloreerimine on veepuhastuses kasutatav võte, mille käigus veele lisatakse selle desinfitseerimiseks kloori. Sellist vett nimetatakse klooritud veeks.
Tõnu Puu

Tõnu Puu (25. september 1936 – 11. juuli 2020) oli eesti päritolu rootsi majandusteadlane.
Ta oli Umeå Ülikoolis professor.
Isiklikku.
Tema endine abikaasa Gertrud Puu on bioloog, kes on kaitsnud doktoriväitekirja Umeå Ülikoolis organismide ööpäevarütmidest (1977).
Khalīfah at-Tillīsī

Khalīfah Muḩammad at-Tillīsī (9. mai 1930 Tripoli – 13. jaanuar 2010 Tripoli) oli Liibüa ajaloolane, tõlkija ning keeleteadlane ja poliitik ning diplomaat.
Ta oli 1962. aastast Liibüa parlamendi peaminister, 1965–1967 Ḩusayn Māziqi valitsuse informatsiooniminister ja 1967–1969 Liibüa suursaadik Marokos.
Geoinformaatika

Geoinformaatika on teadusharu, tehnoloogia ja rakendus, mis tegeleb geoinfosüsteemide teadusliku põhjendamise, projekteerimise, loomise ja kasutamisega, geoinformaatika tehnoloogiate väljatöötamise ning praktilistel ja teaduslikel eesmärkidel geoinfosüsteemide rakendamisega.
Isamu Tanonaka

Isamu Tanonaka (jaapani keeles 田の中 勇 "Tanonaka Isamu"; 19. juuli 1932 – 13. jaanuar 2010) oli jaapani näitleja. 
Ta oli "seiyū" (tegi animafilmide dublaaži).
Marshall Warren Nirenberg

Marshall Warren Nirenberg (10. aprill 1927 – 15. jaanuar 2010) oli USA biokeemik ja geneetik.
Ta jagas 1968 Har Gobind Khorana ja Robert W. Holleyga Nobeli füsioloogia- või meditsiiniauhinda geneetilise koodi dešifreerimise ning valgusünteesi kirjeldamise eest.
Nirenbergi katsed.
Nirenberg asus 1959 koos Heinrich J. Matthaeiga uurima, kuidas DNA juhib valkude ekspresseerumist ja millist osa etendab selles RNA. Nad valmistasid ainult uratsiilist kokku pandud RNA ning paigutasid selle rakuvabasse soolekepikese ekstrakti, mis sisaldas DNA-d, RNA-d, ribosoome ja muud valgusünteesiks vajalikku. Nad lisasid DNA-d lõhustuvat DNaasi, nii et ei saaks moodustuda muid valke kui see, mis tulenes nende kunstlikust RNA-st. Seejärel lisasid nad ekstraktile ühe radioaktiivselt märgitud aminohappe, jättes ülejäänud aminohapped märkimata; eri proovides märgiti erinev aminohape. Radioaktiivselt märgitud fenüülalaniiniga proovis tekkis radioaktiivne valk. Nii leiti geneetilise koodi esimene koodon (kolme uratsiili ahelale vastab fenüülalaniin) ning tõendati informatsiooni-RNA.
Augustis 1961 tegi Nirenberg Moskval rahvusvahelisel biokeemia kongressil tulemusest sektsiooniettekande. Francis Crick veenis konverentsi korraldajaid kavandama järgmiseks päevaks kordusettekanne plenaaristungil. Tema töö äratas suurt tähelepanu. Samal konverentsil kuulis Nirenbergi saavutustest Eesti molekulaarbioloogia rajaja Artur Lind.
Mõne aasta jooksul korraldas Nirenberg katsed ka adenosiini ja tsütosiiniga; selgus, et kolme adenosiini ahel kodeerib lüsiini ning kolme tsütosiini ahel proliini.
Järgmine suur läbimurre oli Nirenbergi ja Lederi katse: koos Philip Lederiga töötati välja meetod geneetilise koodi määramiseks transpordi-RNA tükkidel. See kiirendas koodonite määramist; sel meetodil tehti kindlaks 50 koodonit. Khorana katsed kinnitasid neid tulemusi ja viisid geneetilise koodi dešifreerimise lõpule.
Jakobson

Jakobson on perekonnanimi. 
Eestis oli 2019. aasta 1. jaanuari seisuga on perekonnanimi Jakobson 510 mehel ja 561 naisel. Perekonnanimede levikult oli Jakobson meeste puhul 60. ja naiste puhul 57. kohal.
Nimi oli levinuim Viljandi maakonnas, kus neid oli 10 000 elaniku kohta 20,37.
Selle kandjate seas on ja on olnud:
Jakobsonideks kutsuti ka Eesti viiesajakrooniseid rahatähti, millel on kujutatud Carl Robert Jakobson.
Bulat Okudžava

Bulat Okudžava [bul'at okudž'ava] (Булат Шалвович Окуджава; 9. mai 1924 Moskva – 12. juuni 1997 Pariis) oli gruusia-armeenia päritolu vene keeles esinev luuletaja, helilooja, lauluesitaja ning kirjanik.
Tema isa oli Gruusiast pärit nõukogude parteitegelane Šalva Okudžava, keda suure terrori ajal ebaseaduslikult represseeriti. Ema Ašhen Nalbanjan oli armeenlane. Onu Vladimir Okudžava oli anarhistlik terrorist, kes pärast ebaõnnestunud atentaati Kutaisi kubernerile põgenes Šveitsi ja naasis sealt Venemaale 1917. aastal samas vagunis koos Lenini, Zinovjevi ja teiste tähtsate bolševikega.
Okudžava oli kaks korda abielus. Tema esimene abikaasa Galina Smoljaninova (1926–1965) suri südamepuudulikkuse tagajärjel. Neil olid poeg Igor Okudžava (1954–1997) ja tütar, kes suri väikelapsena. Teise abikaasa, Olga Artsimovitšiga on neil 1964. aastal sündinud poeg Bulat (ehk Anton), kellest sai samuti muusik.
Okudžava kirjutas 1993. aastal alla 42 kirjale.
Ta mõistis ka hukka sõja Tšetšeenias. Jaanuaris 1996 kuulus ta kultuuritegelaste hulka, kes saatsid Venemaa juhtkonnale palve lõpetada sõda ja lahendada konflikt läbirääkimistega.
Arbat

Arbat on tänav Moskva kesklinnas, üks Moskva vanimaid tänavaid.
Tänav on ligikaudu 1,2 km pikkune.
Francisco de Orellana

Francisco de Orellana (1505 või 1511 Trujillo – 1546) oli hispaania maadeavastaja ja konkistadoor ("adelantado"), Amazonase uurija. 
Ta oli esimene eurooplane, kes läbis Amazonase lähtest suudmeni.
Macy Gray

Macy Gray (sünninimi Natalie Renee McIntyre; sündinud 6. septembril 1967 Cantonis Ohio osariigis) on Ameerika Ühendriikide laulja, laulukirjutaja, näitleja ja plaadiprodutsent. Teda tuntakse eelkõige kähedahäälse, isikupärase vokaali ning souli, R&amp;B ja džässi mõjutustega muusika järgi.
Gray saavutas rahvusvahelise tuntuse 1999. aastal debüütalbumiga "On How Life Is", millelt pärineb ka tema suurim hitt "I Try". See laul tõi talle 2001. aastal Grammy auhinna parima naislaulja popesituse eest ning nominatsioonid mitmes muus kategoorias.
Macy Graylt on ilmunud mitu stuudioalbumit. Ta on teinud koostööd selliste tuntud artistidega nagu Santana, Erykah Badu ja Fatboy Slim. 
Lisaks laulmisele on ta mänginud filmides, näiteks "Treeningpäev" ("Training Day", 2001), "Ämblikmees" (2002), "Ajalehepoiss" ("The Paperboy", 2012).
Isiklikku.
Macy Gray on olnud abielus ning tal on kolm last. 
Ta on avalikult rääkinud oma vaimse tervise probleemidest, sealhulgas ärevusest ja bipolaarsest häirest ning jaganud kogemusi kuulsuse ja sõltuvustega toimetulekul. Gray toetab vaimse tervise teemadel rääkimist ja peab tähtsaks, et inimesed julgeksid oma muredest avatult rääkida.
Adelantado

Adelantado (hispaania keeles "adelantado" "esmaavastaja") oli koloniaalses Hispaanias konkistadoori tiitel. Teda suunas kuningas Hispaania valdustest välja maade uurimiseks ja vallutamiseks.
Esimesed adelantadod oli Christoph Kolumbuse sugulased – vend Bartolomeo ja poeg Diego. Bimini saare adelantadoks oli Juan Ponce de León, lõunamerede – Vasco Núñez de Balboa, Maluku saarte – Fernão de Magalhães, Peruu – Francisco Pizarro y González, Tšiili – Diego de Almagro, Põhja-Ameerika – Hernando de Soto, Florida poolsaare – Pedro Menéndez de Avilés, Filipiinide – Miguel López de Legazpi.
Karsti platoo

Karsti platoo (sloveeni keeles "Kras", itaalia keeles "Carso", saksa keeles "Karst") on lubjakivist koosnev piiriäärne platoo Sloveenia edelaosas ja Itaalia kirdeosas. See paikneb Vipava oru, orgu ümbritsevate madalamate küngaste, Brkini küngaste läänepoolseima osa, Istria põhjaosa ja Trieste lahe vahel. 
Platoo läänenõlv märgib ka traditsioonilist etnilist piiri itaallaste ja sloveenide vahel.
Karsti platoo järgi on saanud nimetuse karst, seetõttu nimetatakse seda klassikaliseks karstiks.
Karsti platoosse on uuristunud Škocjani koopad.
Sato Kilman

Meltek Sato Kilman Livtuvanu (sündinud 30. detsembril 1957) on Vanuatu poliitik. Ta on mitu korda olnud peaministri ametis.
Ta on Rahva Edupartei esimees.
Detsembrist 2004 kuni juulini 2007 oli ta Vanuatu välisminister. Samas ametis oli ta uuesti maist 2014 juunini 2015.
Sato Kilman sai peaministriks pärast seda, kui parlament Edward Natapeile umbusaldust avaldas. 2. detsembril 2010 valiti ta peaministriks.
24. aprillil 2011 kuulutati uueks peaministriks Serge Vohor, kes sai parlamendis 26 poolthäält 52-st, kuid 13. mail 2011 tühistas kohus valimistulemuse, sest valituks osutumiseks läheb tarvis 27 häält. Sato Kilmani volitused taastati.
16. juunil 2011 kuulutas ülemkohus Kilmani valimise parlamendis kehtetuks, sest rikuti salajase valimise põhimõtet.
26. juunil 2011 parlamendis toimunud hääletusel valiti Sato Kilman uuesti peaministriks. Ta jäi sellesse ametisse kuni 23. märtsini 2013.
11. juunist 2015 kuni 11. veebruarini 2016 oli ta uuesti peaminister.
Adria

Adria on linn Itaalias Veneto maakonnas Rovigo provintsis. Tänapäeval asub linn Po jõe suudme lähedal 22 km kaugusel merest.
Ajalugu.
Adria oli venetite asutatud linn, mis läks 6. sajandil eKr etruskide kontrolli alla. Etruskid ehitasid linna kanalid ja sadama. Hiljem rajasid linna Aíginast pärit kreeklased ja 4. sajandi alguses eKr Sürakuusa türann Dionysios I oma koloonia. 2. sajandil eKr sai Adriast Rooma munitsiipium. Roomlaste valitsusajal kaotas linn oma tähtsuse ja jäi jõesetete ladestumise tõttu üha kaugemale merest.
Bruce Golding

Orette Bruce Golding (sündinud 5. detsembril 1947) on Jamaica poliitik, 11. septembrist 2007 kuni 23. oktoobrini 2011 Jamaica peaminister.
Ta lõpetas Lääne-India Ülikooli majandusteaduse alal aastal 1966.
Jaanuarist 2005 kuni sügiseni 2011 oli ta Jamaica Tööpartei juht.
Septembris 2011 teatas Golding, et ei kavatse novembris peetaval parteikonverentsil enam erakonna esimeheks kandideerida ning lahkub pärast uue esimehe valimist ka peaministri ametist.
Mikko Rimminen

Mikko Rimminen (sündinud 8. mail 1975 Helsingis) on soome kirjanik.
Temalt on ilmunud kaks luulekogu ja kolm romaani.
Romaani "Nenäpäivä" eest sai ta aastal 2010 Finlandia kirjandusauhinna.
Sven Jürgenson

Sven Jürgenson (sündinud 2. aprillil 1962 Tartus) on Eesti diplomaat. 
Elulugu.
Sven Jürgenson sündis Tartus, kuid asus 1969. aastal Tallinna. 1987. aastal lõpetas ta Tallinna Polütehnilise Instituudi infotöötluse erialal. 1992. aastal lõpetas ta Avaliku Halduse Rahvusvahelise Instituudi Pariisis.
1991. aastast töötab Jürgenson välisministeeriumis, mil ta asus tööle Eesti saatkonnas Helsingis. Aastatel 1993–1995 oli ta Eesti saatkonnas Viinis. 1996. aastani oli ta välisministeeriumi rahvusvaheliste organisatsioonide ja julgeoleku büroo juhataja ning poliitikaosakonna juhataja asetäitja, siis kuni 1998. aastani poliitikaosakonna peadirektor. Samal ajal oli ta ka Tallinnas resideeriv Eesti suursaadik Türgis.
Aastatel 1998–2000 oli ta Eesti suursaadik ÜRO juures ning 2000–2003 Eesti suursaadik Ameerika Ühendriikides. Pärast seda oli ta kuni 2006. aastani välisministeeriumi poliitikaküsimuste asekantsler. 
Aastatel 2006–2010 oli Sven Jürgenson Vabariigi Presidendi Kantselei välisnõunik. Aastatel 2010–2015 oli ta Eesti suursaadik Prantsusmaal, 2011. aastast ka suursaadik Monacos ja 2014. aastast suursaadik Tuneesias. Aastatel 2015–2022 oli Jürgenson Eesti suursaadik Ühinenud Rahvaste Organisatsiooni juures. Oma volikirja andis ta ÜRO peasekretärile Ban Ki-moonile üle 13. augustil 2015, kus töötas kuni 2022. aasta augustini.
Isiklikku.
Ta räägib inglise, saksa, prantsuse, soome ja vene keelt. Ta on abielus diplomaadi Kairi Künkaga ja kolme lapse isa.
Ifá

Ifá süsteem on traditsionaalsesse Joruba kultuuri kuuluv ennustamissüsteem ja sellele lisatud Odú Ifa nimeline värsside kogu. Ifa ennustamisega on seotud Orunmila jumalus, kes olevat toonud Ifa maailma. Mõnel juhul kasutatakse Orunmila nime vaheldumisi sõnaga Ifa.
Ifá süsteem sisaldab 16 × 16 märki (44), mida esitatakse kahe kõrvuti asetseva neljatasandilise märgi läbi.
Spanairi lend 5022

Spanairi lend 5022 oli lend Madridi Barajase lennujaamast Gran Canaria lennujaama. Kohe pärast õhkutõusu hoovõturajalt, 20. augustil 2008 kell 12.25 (UTC), kukkus lennuk alla. 
See oli Spanairi esimene lennuõnnetus firma 20-aastase ajaloo jooksul. Tegu oli kõige ohvriterohkeima lennuõnnetusega 2008. aastal ja Hispaanias viimase 25 aasta jooksul.
154 inimest suri õnnetuses kohapeal, kuus inimest suri teel haiglasse, üks suri ööpäeva jooksul ja üks kolm päeva hiljem. 18 inimest jäi ellu.
Õnnetus.
Õnnetus juhtus kell 14.25 kohaliku aja järgi mõned sekundid pärast õhkutõusu. Hoiatussüsteemi rikke tõttu ei jõudnud pilootideni teave, et tiivaklapid, mis aitavad lennukil õhku tõusta, ei tööta määrustepäraselt. Lennuk tõusis 12 meetri kõrgusele, kaldus seejärel paremale ja kukkus alla.
Hukkunud.
Lennuki pardal oli 172 inimest. 146 inimest (kaasa arvatud kogu meeskond) hukkus kohe pärast lennuki allakukkumist või sellest puhkenud tulekahjus. 26 isikut pääses õnnetuspaigast eluga, kuid neist kuus suri enne haiglasse jõudmist ja kaks suri haiglas. Kokku hukkus lennuõnnetuses 154 inimest.
Aerofloti lend 821

Aerofloti lend 821 oli lend Moskva Šeremetjevo lennujaamast Permi lennujaama. Aerofloti tütarettevõtte Aeroflot-Nord Boeing 737-505 kukkus maandumisel alla 11 kilomeetri kaugusel Permi lennujaamast. Õnnetus juhtus 14. septembril 2008 kell 5.09 (kohaliku aja järgi UTC+6). Kõik pardal olnud 88 inimest said surma. Osa Siberi raudteest sai samuti kahjustada.
Õnnetuse asjaolud.
Uurimisaruande järgi põhjustas õnnetuse piloodi eksimus. Pilootidel ei olnud kogemust lääne-tüüpi lennukite aviohorisondiga, mis erinevad vene lennukite omadest. Samuti ei olnud piloodid väljapuhanud ja üks piloot oli tarbinud alkoholi. Lisaks olid Permis halvad ilmastikuolud: sadas vihma ja oli udune.
2018. aasta jalgpalli maailmameistrivõistlused

2018. aasta jalgpalli maailmameistrivõistlused olid 21. maailmameistrivõistlused jalgpallis, mis toimusid 14. juunist kuni 15. juulini Venemaal. Niisuguse otsuse tegi Rahvusvaheline Jalgpalliliit FIFA 2. detsembril 2010. aastal Zürichis.
Turniiril osales 32 meeskonda. Finaalmäng Prantsusmaa ja Horvaatia vahel toimus 15. juulil Lužniki staadionil Moskvas ja lõppes tulemusega 4:2 Prantsusmaa kasuks.
Esimest korda kasutati MM-i finaalturniiril videokohtunikku.
Osalevad koondised.
"Sulgudes olev number on FIFA edetabelikoht turniiri toimumise ajal."
Tugevusgrupid.
Loosimine toimus 1. detsembril 2017. "Sulgudes FIFA edetabelikoht seisuga 16. oktoober 2017." Alagruppide loosimisel ei tohtinud samasse alagruppi sattuda ühe konföderatsiooni meeskonnad, välja arvatud UEFA, kust võis alagrupis olla 2 meeskonda.
Mängude toimumiskohad.
Staadionid.
Jalgpalli MM-i jaoks ehitati ja renoveeriti kokku 12 staadioni 11 Venemaa linnas.
Alagrupimängud.
H-alagrupp.
Kuna Jaapan ja Senegalil oli võrdne arv punkte, võrdne väravatevahe ja võrdne väravate arv, pääses edasi koondis, kes oli kogunud vähem kollaseid kaarte – kelleks oli Jaapan (neli kollast kaarti Senegali kuue vastu).
Tsitadell (Tallinna merekindlustis)

Tsitadell on 1726. aastal Venemaa keisririigi võimude poolt Tallinna reidile merre rajama hakatud ettenihutatud fort, mille eesmärk oli eelkõige Tallinna sõjasadama kaitsmine lähikonda maabuda võivate dessantide eest. 
Sarnast ehitist olid plaaninud juba Rootsi võimud 17. sajandi I kolmandikul, kuid suure maksumuse tõttu neid plaane ei teostatud ja Rootsi aja lõpu kindlustustööde aegu keskenduti peamiselt Tallinna linna ümbritseva Tallinna muldkindlusvööndi väljaehitamisele.
Tsitadelli fordi rajamise põhjustas Venemaa keiser Peeter I surmale 8. veebruaril 1725 järgnenud ootus, et Venemaa keisririigi sõjaline võimsus Läänemerel ei suurene enam oluliselt. Seepärast tõid Suurbritannia ja Taani 1726. aasta suvel Soome lahele oma laevastikuüksuse. Venemaa keisririik vastas sellele jõunäitamisele Tallinna ümbrusesse vanade ettenihutatud rannikukindlustiste (Läänepatarei fort, Idapatarei fort) korrastamise ja suurendamisega ning uute ehitamisega (Väike-Paljassaare tähtfort ja Miiduranna tähtfort ning Naissaare bastionaalfort).
Tänapäeval paiknevad fordi jäänused ligikaudu 3500 m² suurusel alal vee all, Tallinna lahes. Mere pool liitub fordiga kolm palkidest kärgkasti, mis on paekividega täidetud.
Tsitadelli fort on alates 23. märtsist 1999 Eesti Vabariigi kultuurimälestis nr 22268.
2022. aasta jalgpalli maailmameistrivõistlused

2022. aasta jalgpalli maailmameistrivõistlused olid 22. maailmameistrivõistlused jalgpallis, mis toimusid 20. novembrist kuni 18. detsembrini 2022 Kataris. Algselt pidid maailmameistrivõistlused Kataris toimuma suvel, kuid need otsustati tõsta aasta lõppu suvel Kataris valitseva kuumuse tõttu. Niisuguse otsuse tegi Rahvusvaheline Jalgpalliliit FIFA 19. märtsil 2015 Zürichis.
Maailmameistriks tuli Argentina jalgpallikoondis.
Klementiin

Klementiin on hariliku mandariinipuu sordi 'Clementine' vili. Neid hakati klementiinideks kutsuma 1902. aastal. 
Välimus.
Vilja koor on oranž ning peamiselt sile ja läikiv. Klementiinid jagunevad väga lihtsalt 7–14 segmendiks, neid on hõlbus koorida ja nad on peaaegu seemnevabad. Klementiine on nimetatud ka seemneteta tangeriinideks. Viljaliha on tavaliselt mahlakas ja magus, sisaldades vähem happeid kui apelsin. 
Klementiin ei ole teistest mandariinilaadsetest viljadest alati eristatav. Näiteks võib neid kergesti segi ajada satsumadega ehk Jaapani mikanitega (蜜柑 – mesimagusad apelsinid). Sageli on klementiini nimetatud ka Alžeeria tangeriiniks.
Ajalugu.
Klementiini tekkelooks räägitakse, et isa Clément Rodier avastas juhusliku hübriidi lastekodu aias Misserghinis Alžeerias. Teised allikad väidavad, et klementiinid avastati juba Hiinas. James Saunt on kommenteerinud: "Mõned inimesed arvavad, et klementiinid on peaaegu identsed Kantoni mandariinidega, mida kasvatatakse Guanxi ja Guangdongi provintsis Hiinas." 
Klementiinid on partenokarpsed, seega on nende viljad ilma seemneteta. See suurepärane omadus aga kaob, kui õisi tolmeldada. Et seda vältida, ähvardasid 2006. aastal California klementiinikasvatajad kaevata kohtusse kohalikud mesinikud, kui need ei hoia oma mesilasi nende viljataimedest eemal.
Toiteväärtus ja biokeemiline koostis.
Mahl sisaldab peamiselt, nagu teistel tsitruselistelgi, limoniini, samas ka mürkiini, linalooli, α-piniini ja paljusid keerukaid aroomaineid. 
Koor ja seemned moodustavad klementiini massist ligi 23%.
Peakate

Peakate on peas kantav rõivastusese, kaitsevahend või ehe.
Laulasmaa deklaratsioon

Laulasmaa deklaratsioon on 2005. aastal justiitsminister Rein Langi ja siseminister Kalle Laaneti poolt alla kirjutatud deklaratsioon kuritegevusevastase võitluse eelistustest, mille kohaselt ministrid peavad vajalikuks käsitleda prokuratuuri ja politsei ühiste eelistustena võitlust alaealiste poolt ja alaealiste suhtes toime pandud kuritegevusega ja organiseeritud kuritegevusega.
Deklaratsiooni tekst.
Laulasmaa deklaratsioon kuritegevusevastase võitluse eelistustest
23. august 2005
Lähtudes vajadusest määratleda kuritegevuse vastases võitluses ühised eesmärgid selgelt ja arusaadavalt,
eesmärgiga vähendada organiseeritud kuritegevuse mõju, suunata alaealisi õigusrikkujaid hoiduma uute õigusvastaste tegude toimepanemisest ning vältida eeskätt laste sattumist kuriteoohvriteks,
võttes arvesse, et ühiskonna kui terviku ja iga üksikisiku turvalisust ei loo mitte karmid karistused, vaid meetmed, mis on suunatud õigusrikkumiste ärahoidmisele ja toimepandud kuritegude tulemuslikule avastamisele,
rõhutades, et kuritegude ennetamine ja turvatunde loomine on kõigi elanike, nende ühenduste ja kohalike omavalitsuste ning riigivõimu ühisasi ja et edu saab saavutada ainult koostöös,
peavad justiitsminister ja siseminister vajalikuks käsitleda prokuratuuri ning politsei ühiste eelistustena võitlust:
1. alaealiste poolt ning alaealiste suhtes toimepandud kuritegevusega, esmajärjekorras lapsohvritega vägivalla- ja seksuaalkuritegudega;
2. organiseeritud kuritegevusega, esmajärjekorras:
2.1 narkootiliste ning psühhotroopsete ainetega seotud kuritegevusega;
2.2 inimkaubandusega seotud kuritegevusega;
2.3 kriminaaltulu (sh korruptiivse tulu) ja rahapesuga seotud kuritegevusega.
Justiitsminister ja siseminister väljendavad täiendavalt soovi täpsustada vajadusel iga järgneva aasta kuritegevusevastase võitluse eelistused kriminaalmenetluses eelneva aasta detsembri­kuus.
Aulis-Leif Erikson

Aulis-Leif Erikson (1968 – 2017) on eesti tõlkija.
Andrus Joonas

Andrus Joonas (12. mai 1970 – 29. detsember 2021) oli eesti kunstnik.
Andrus Joonas oli "performance"-, installatsiooni- ja maalikunstnik. Ta alustas oma kunstnikuteed 1995. aastal suuremõõduliste maalide vabaõhunäitustega, mis tõstis ta esile kui "art brut"i[] harrastava kunstniku. Ta on tuntud Aledoia lillemaalide seeriate, Kollase Huntmehe maalide ja performantsite järgi.
Hautes-Alpesi departemang

Hautes-Alpes [otz'alp] ("Ülem-Alpid") on departemang Prantsusmaa kagunurgas Provence-Alpes-Côte d'Azuri piirkonnas. Piirneb põhjas Isère'i departemanguga, idas Itaaliaga, lõunas Alpes-de-Haute-Provence'i departemanguga, läänes Drôme'i departemanguga ja osa põhjanurgast puutub kokku Savoia departemanguga.
Loodus.
Seal asub Alpide lõunapoolseim üle 4000 m kõrgune tipp, Barre des Écrins. Läbi departemangu voolavad Durance, Guisane, Buëch, Drac ja Clarée.
Haldusjaotus.
Departemang jaguneb halduslikult:
Suuremad linnad on Gap, Briançon ja Embrun.
Si xiang

Neli sümbolit (neli kujundit; bigrammid; Si xiang; 四种爻象) on neli kahejoonelist guad ehk kaksjoont. Need kujutavad Yin'i ja Yang'i (vari ja valgus) vastastikuse toimega seotud nelja omadust. Tekkivad Yin ja Yang kahest algest ja tekitavad omakorda Kaheksa kolmjoont (Pa-gua). 
Kuna neid kujutatakse kahe joone kombinatsioonina nimetatakse neid Lääne tõlgetes di- ja bigrammideks. Igal märgil on oma nimi: Vana Yin老陰, Noor Yang 少陽, Noor Yin 少陰 ja Vana Yang 老陽.
Peale nende on olemas ka kolme joone kombinatsioonist tekkivad kolmkaksjooned. Kui kuusjoonte märkimiseks kasutatakse kolmjoonte arve (1-8), siis võib tekkivaid kahearvulisi arvukombinatsioone (vanas hiina kirjas asuvad kohakuti) nimetada ka kaheksakaksjoonteks. Selline kõrvalmärgistus levis Songi dünastia ajal Shao Yong'i (Shao Kangjie) poolt kasutusele võetud ennustamise läbi.
Kate McGarrigle

Kate McGarrigle (6. veebruar 1946 Montréal – 18. jaanuar 2010 Montréal) oli Kanada folklaulja.
Kate McGarrigle esines koos oma õe Anna McGarrigle'iga. 
Ta on lauljate Rufus Wainwrighti ja Martha Wainwrighti ema.
Fibromüalgia

Fibromüalgia on pehmete kudede (lihased, sidekude) krooniline valulik haiguslik seisund.
RHK-10 järgi klassifitseeritakse fibromüalgiat koodiga M79.7
Mitmed fibromüalgia sümptomid kattuvad mitmete psüühikahäirete diagnooside sümptomitega, näiteks depressioon ja depressioonile sarnased diagnoosid, samuti ärevuse somatisatsiooniga. Seetõttu on fibromüalgia esimene tunnus üleüldine krooniline pikaajaline püsiv valu keha paljudes eri piirkondades korraga, kuid tuleks välistada psühhiaatri juures psüühikahäire diagnoos, sealhulgas ärevuse somatisatsiooon, ning samuti tuleks enne fibromüalgia diagnoosimist välistada neuroloogi juures neuroloogilised erinevad valu põhjused, samuti välistada teised organite haigused, millega kaasneb valude ulatuslik kiirgumine eri piirkondadesse. Kindlasti tuleb diagnoosimist alustada reumatoloogiliste süsteemsete ja liigeshaiguste välistamisest.
Iran Aseman Airlinesi lend 6895

Iran Aseman Airlinesi lend 6895 oli lend Manase rahvusvahelisest lennujaamast Teherani rahvusvahelisse lennujaama. 24. augustil 2008 kell 20.42 (umbes, kohaliku aja järgi) kukkus Itek Airile kuulunud lennuk hädamaandumisel alla. Pardal olnud 90 inimesest 65 said surma.
Õnnetus.
Lennuk tõusis õhku kell 20.30 kohaliku aja järgi. 10 minuti jooksul pärast õhkutõusu tekkisid pardal tehnilised probleemid. Meeskond teatas järsust rõhu langusest kabiinis. Lennuk pöördus tagasi, et teha hädamaandumine. 2 km maandumisrajast eemal kukkus lennuk alla ja süttis põlema.
Hukkunud.
Pardal olid Kanada, Iraani, Kasahstani, Hiina, Kõrgõzstani ja Türgi kodanikud.
Amputatsioon

Amputatsioon (ladina keeles "amputatio") on kirurgiline protseduur, mille käigus eemaldatakse kas haiguslikust protsessist kahjustatud jäse, selle osa või muu kehaosa. Amputatsioon võib toimuda ka õnnetusjuhtumi tagajärjel (traumaatiline amputatsioon).
Klassifikatsioon.
Põhjamaade Meditsiinistatistika Komitee kirurgiliste protseduuride klassifikatsioonis tähistab iga kehaosa eemaldamist kindel kood. Näiteks küünarvarre amputatsiooni kood on NCQ19, pöidla osalise amputatsiooni kood aga NDQ14.
Daisuke Gōri

Daisuke Gōri (jaapani keeles 郷里 大輔 "Gōri Daisuke"; õieti Yoshio Nagahori 長堀 芳夫 "Nagahori Yoshio"); 8. veebruar 1952 Tōkyō – 17. jaanuar 2010 Tōkyō) oli jaapani näitleja, kes dubleeris animafilme, ("seiyū").
Tal oli omapärane sügav hääl. 
Suhkurtõve tõttu oli tema nägemine nii palju halvenenud, et see takistas tema tööd. Ta sooritas enesetapu.
Harilik astelpaju

Harilik astelpaju ("Hippophaë rhamnoides") on hõbepuuliste sugukonna astelpaju perekonda kuuluv põõsaliik.
Botaaniline kirjeldus.
Põõsas või puu, 3–9 m kõrgune. Oksad asteldega. Lehed lineaalsed, 0,5 cm laiad ja 3–8 cm pikad, hõbedaselt hallikasrohelised. 
Kahekojaline taim, emas- ja isasõied eraldi taimedel. Emas- ja isastaimi on võimalik eristada üksnes õiepungade järgi. Emasõiel pole kroonlehti, näha on vaid kollased emakasuudmed. Isasõite kroonlehed on pruunikad, soomusja kattega.
Viljaks on väikeste õlirikaste seemnetega lihakas luuvili. Värvus varieerub kultuursortidel kahvatukollasest oranži ja punaseni. Viljad kinnituvad tihedalt ja tugevalt võrsele, mis teeb saagi koristamise keeruliseks.
Kasvukoht.
Looduses kasvab Euroopast Siberini, Hiina ja Põhja-Indiani.
Kasvatamine.
Harilik astelpaju on ainuke astelpaju perekonda kuuluv liik, millest aretatud sorte seni viljade saamiseks kasvatatakse. Vahepeal läänemaailma jaoks unustusehõlma vajunud taim taasavastati 1930. aastate Venemaal Barnaulis asuvas Siberi aiandusinstituudis. Eestis on hakatud astelpaju tööstuslikult kasvatama ning marjadest saadusi tootma viimasel kümnendil.
Kasutamine.
Ta on mitmekesine põllumajanduskultuur, mille viljelemine on väga keskkonnasäästlik ning suurem osa taimest on erinevatel viisidel kasutatav. Koduaedades kasvatatakse ilupuu ja majapõõsana. Kuna on mullastiku suhtes vähenõudlik, on katsetatud mahajäetud põlevkivikarjääride haljastamist astelpajuga. Astelpaju marjadest ning seemnetest toodetud õli on tervislik.
Ajalugu.
Legendid räägivad, et vanad kreeklased lisanud astelpaju lehti ja noori oksi võistlushobuste sööda hulka, mis hobustele nii hästi mõjunud, et karva kohe läikima löönud. On proovitud tänapäeva hobustegi peal – töötab tõesti. Astelpaju lehed olnud lemmiktoiduks ka lendavale ratsule Pegasusele, siit ka astelpaju nimi Hippophae (kr. k. hippos – hobune; phaos – särav, läikiv).
Marju, lehti, koort ja seemnetest saadud õli on kasutatud juba ammustest aegadest – ravivahendina on astelpaju leidnud mainimist Tiibeti kroonikates juba 800 aastat e. Kr.
Jyoti Basu

Jyoti Basu (bengali keeles জ্যোতি বসু); õieti Jyotirindra Basu; 8. juuli 1914 – Kolkata 17. jaanuar 2010 Kolkata) oli India (Lääne-Bengali) poliitik India Kommunistlikust Parteist (Marksistlikust). 
Ta oli 21. juunist 1977 kuni 6. novembrini 2000 Lääne-Bengali peaminister.
Pingepeavalu

Pingepeavalu on kõige sagedamini esinev primaarse peavalu liik. Valu põhjuseks on tavaliselt lihasepinge pea, kaela ja õlgade piirkonnas.
Esmasena avaldub tavaliselt survetunne peas, nagu oleks tihe side seotud ümber pea. Lisaks peavalule kaasub sageli ka kaelavalu.
RHK-10 järgi klassifitseritakse pingepeavalu koodiga G44.2
Väljaviik

Väljaviik ehk viik on elektroonikakomponendi korpusest väljaulatuv metallkontakt. Viigud on ette nähtud komponendi eri osade elektriliseks ühendamiseks elektroonikalülitusega.
Väljaviikude teostus on aja jooksul muutunud. Esialgu olid viikudeks traadilõigud (takistil, transistoril) lülitusse jootmiseks või tihvtid (elektronlambil, kineskoobil).ühenduse loomiseks vastava pesaga. Pindmontaažikomponentidel (nt kiibil) on viigud teostatud kontaktpindadena trükkplaadile jootmiseks.
Maḩmūd al-Mabḩūḩ

Maḩmūd ‘Abd ar-Ra'ūf al-Mabḩūḩ (14. veebruar 1960 Jabāliyā põgenikelaager – 19. jaanuar 2010 Dubai emiraat) oli Ḩamāsi , üks ‘Izz ad-Dīn al-Qassāmi Brigaadide rajajaid. 
Ta osales mitmes Iisraeli-vastases operatsioonis, sealhulgas kahe Iisraeli sõduri mõrvas. 
Väidetavalt etendas ta tähtsat osa Gaza tsooni Ḩamāsi valitsuse ning Iraani Islamirevolutsiooni Valvurite Armee Nīrū-ye Qodsi vaheliste salasidemete sõlmimisel. 
Ta oli kuulutatud tagaotsitavaks Iisraelis, Egiptuses ja Jordaanias. Reisimisel kasutas ta valepasse. 
Ta tapeti Dubai emiraadis oma hotellitoas. Tema mõrvamises on kahtlustatud Iisraeli välisluure Mossadi agente.
Pulkovo Airlinesi lend 612

Pulkovo Airlinesi lend 612 oli lend Anapa lennujaamast Peterburi Pulkovo lennujaama. 22. augustil 2006. aastal kukkus Pulkovo Airlinesi lennuk Tupolev Tu-154M Donetski oblastis alla. Hukkusid kõik pardal olnud 170 inimest.
Lennuk.
Pulkovo Lennukompanii lendu 612 opereeris Tupolev Tu-154M.
Lennukit Anapas ei tangitud ja see väljus lennujaamast plaanipäraselt. Lennuk oli ehitatud 1992. aastal ja Pulkovo Lennukompanii lennukiparki astus see 2001. aastal. Sellega oli lennatud 24 215 lennutundi ja piloodil oli selja taga üle 12 000 lennutunni (millest üle 6000 sama tüüpi lennukiga).
Õnnetuse kulg.
Lennuk kadus radarilt kell 15.39 (Moskva aja järgi). 11 500 m kõrgusel saatis lennuk kolm SOS signaali. Lennukis oli täheldatud suurt turbulentsi. Algul arvati, et lennuk kukkus alla Donetski lähedal, kui hiljem selgus, et tegelikult oli lennuk hoopis Sukha Balka küla ligidal alla kukkunud.
Sündmusel oli mitmeid tunnistajaid, kellest ühel õnnestus lennuki kukkumist ka telefoniga filmida.
Hukkunud.
Lennukis oli 160 reisijat ja 10 meeskonnaliiget. 115 olid täiskasvanud ja 45 olid alla 12-aastased lapsed. Täiskasvanute seas oli 8 inimest, kes olid vanemad kui 60 aastat. Nende hulgas oli ka 92-aastane naine, kes lendas oma lapselapse, tema naise ja kahe lapselapselapsega.
TAM Airlinesi lend 3054

TAM Airlinesi lend 3054 oli riigisisene lend Porto Alegre lennujaamast São Paulo rahvusvahelisse lennujaama. 17. juulil 2007 ei õnnestunud piloodil lennukit maandumisrajal maandada. Lennuk pöördus vasakule ja kihutas TAM Expressi lattu sisse. Selle lähedal asus ka bensiinijaam. Lennuki kokkupõrge põhjustas suure tulekahju, mis tappis pardal olnud 187 inimest silmapilkselt. Samuti hukkus 12 inimest maapinnal.
Lend 3054 intsident on läbi ajaloo suurima ohvrite arvuga õnnetus Ladina-Ameerikas ja samuti suurima ohvrite arvuga õnnetus lennukitüübi Airbus A320-ga. See oli 2007. aasta ohvriterohkeim lennuõnnetus.
Õnnetuse kulg.
Lend 3054 sai loa maanduda maandumisrajal suunaga 35L.
Videosalvestised on näidanud, et hoolimata sellest, et lennuk puutus maandudes rajaga määrustepäraselt kokku, ei suutnud lennuk hoogu maha võtta. Lennuk kaldus vasakule ja sõitis maandumisrajalt välja kiirusega 162 km/h. Kuna maandumisrada asus kõrgemal kui ümbritsev, kandus lennuk üle maantee Avenida Washington Luís, otse TAM Expressi lattu, mille lähedal asus bensiinijaam. Tekkinud tulekahju tappis kõik pardal olnud 187 inimest silmapilkselt ja 12 inimest maapinnal.
Hackers on Planet Earth

HOPE ehk Hackers on Planet Earth on konverentside seeria, mille põhiorganiseerijaks ja sponsoriks on häkkerite ajakiri . 
HOPE sai olulise inspiratsiooni nelja aasta tagant Hollandis toimuvatest Hack-Tici sündmustest, mis inspireerisid ka iga-aastast Saksamaal peetavat Chaos Communication Congressi (C3). Summercon oli ka mõjukas eelkäija
Kenya Airwaysi lend 507

Kenya Airwaysi lend 507 oli lend Douala rahvusvahelisest lennujaamast Jomo Kenyatta rahvusvahelisse lennujaama Nairobisse, Keeniasse. Kenya Airwaysi lennuk Boeing 737-800 kukkus 5. mail 2007 Kameruni pealinna Yaoundé lähistel alla, hukkusid kõik pardal olnud 114 inimest.
Õnnetus.
Lend 507 oli üks kolmest lennust, mis pidi 5. mail umbes kesköö paiku Douala lennujaamast väljuma. Samal ajal, kui teised lennufirmad nagu Cameroon Airways ja Royal Air Maroc ootasid ilma parenemist, otsustas Kenya Airwaysi meeskond siiski õhku tõusta (nad olid juba tunni hilinenud). Varsti pärast õhkutõusu kaotati lennukiga kontakt. Lennuk kukkus 5,42 km kaugusel Douala lennujaamast alla.
Hukkunud.
"Allikas: Kenya Airways"
Kokku oli 105 reisija seas 26 riigi kodanikke. Kuigi ükski reisija ei olnud Keenia kodakondsusega, oli terve meeskond Keeniast pärit.
2015

2015. aasta (MMXV) oli 21. sajandi 15. aasta.
‘Alī Ḩasan al-Majīd

‘Alī Ḩasan ‘Abd al-Majīd at-Tikrītī (30. november 1941 Tikrīt – 25. jaanuar 2010 Al-Kāz̧imīyah) oli Iraagi poliitik Araabia Taassünni Sotsialistlikust Parteist.
Ta oli Iraagi kaitseminister, siseminister, sõjaväejuht ja Iraagi Luureteenistuse ülem ning Lahesõja ajal okupeeritud Kuveidi kuberner.
Ta oli Şaddām Ḩusayni nõbu. 
Ta ettendas 1980. ja 1990. aastatel juhtivat osa Iraagi võimude kampaaniates kurdi mässuliste vastu põhjas ja šiiitide vastu lõunas. Abinõudena kasutati küüditamisi ja massimõrvu. Kurdid nimetasid teda Keemia-‘Alīks, sest ta kasutas nende vastu keemiarelva.
Pärast Iraagi sõda võeti ta kinni. Teda süüdistati sõjakuritegudes, inimsusvastastes kuritegudes ja genotsiidis. Juunis 2007 mõisteti ta süüdi ning mõisteti surma kuritegude eest, mis ta pani toime 1980. aastatel Al-Anfāli kampaania käigus. 4. septembril lükati tema apellatsioonikaebus tagasi. 17. jaanuaril mõisteti ta neljandat korda surma. 25. jaanuaril hukati ta poomise läbi.
Abeli diferentsiaal

Abeli diferentsiaal on holomorfne või meromorfne diferentsiaal kompaktsel või kinnisel Riemanni pinnal.
See on nimetatud Niels Henrik Abeli järgi.
Edevuse tuleriit

"Edevuse tuleriit" (originaalpealkiri "The Bonfire of the Vanities") on Tom Wolfe'i poliitiline panoraamromaan. 
Romaan ilmus 1987. aastal, eesti keeles 2003. aastal Monika Liivamäe tõlkes. 
Romaani järgi valmis 1990. aastal samanimeline film, kus peaosi mängivad Tom Hanks, Kim Cattrall, Melanie Griffith ja Bruce Willis.
Hohenstaufenid

Hohenstaufenid (ka Staufenid) oli Saksamaa valitsejatedünastia, kes oli võimul aastatel 1138–1254. Hohenstaufenid võitlesid Saksamaa kuningriigi ja Saksa-Rooma riigi valitsemise nimel Baieri suguvõsa Welfidega, kelle käes oli ka Saksimaa. 
Dünastiatevahelise võimuvõitluse lõpetas Hohenstaufenite soost Friedrich I Barbarossa (Saksa-Rooma keiser, 1155–1190), kelle emaks oli Welfide suguvõsa esindaja.
Dünastia sai nime Hohenstaufeni lossi järgi, mis omakorda on saanud nime lähedalasuvast Hohenstaufeni mäe järgi.
Pärand.
Natsi-Saksamaal nimetati Hohenstaufenite dünastia (arvatavasti keiser Friedrich II) järgi Relva-SSi 9. SS-tankidiviis "Hohenstaufen" ("9.SS-Panzer-Division "Hohenstaufen"").
Huelva

Huelva on linn Hispaania edelaosas Andaluusias, Huelva provintsi keskus.
Asustus oli seal olnud juba aastal 3000 eKr.
Linnas tegutseb Hispaania vanim jalgpalliklubi Recreativo de Huelva.
Billy Bathgate

"Billy Bathgate" on Ameerika kirjaniku Edgar Lawrence Doctorow' romaan poisist, kellest sai 15-aastaselt maffia jooksupoiss. 
Romaani põhjal valmis 1991. aastal režissöör Robert Bentoni käe all samanimeline film, milles nimiosa mängib Loren Dean.
HTC Wildfire

HTC Wildfire on HTC Corporationi väljatöötatud nutitelefon, HTC Tattoo uuem versioon.
HTC Wildfire'i tutvustati avalikkusele 17. mail 2010 . Euroopasse pandi see müüki sama aasta juunis. Telefonil on 528 MHz Qualcomm MSM7225 protsessor ja see töötab operatsioonisüsteemi Android versiooniga 2.1 (Eclair). Sellel on TFT-vedelkristallkuvar, puuteekraan ja 5-megapiksline kaamera. HTC Wildfire'i kohta on öeldud ka Mini HTC Desire .
Nimi.
Telefoni nimi valiti Facebooki hääletusega , kus nimi Wildfire sai 50% häältest. Teisele kohale jäi 24% häälega nimi Zeal.
Sõpradega sidepidamine.
HTC Wildfire ühildub kõigi populaarsemate suhtlusvõrgustikega, et telefonikasutaja sõbrad oleksid "lähemal". HTC Wildfire võimaldab hoida ühendust enda jaoks tähtsate inimestega liidese HTC Sense abil, mis teeb telefoni kasutamise lihtsamaks. Lisavõimalus HTC Friend Stream kuvab ühe infovoona sisu suhtlusvõrgustikest, näiteks Facebookist, Twitterist ja Flickrist. HTC Wildfire'i kontaktide loendis on inimese andmete juures ka ülevaade viimasest suhtlusest temaga nii viimaste tekstsõnumite, kõnede, e-kirjade kui suhtlusvõrgustike postituste kujul. Iga sõbra kõne peale kuvab HTC Caller ID tema Facebooki profiilipildi ja viimase sissekande, samuti sünnipäeva meeldetuletuse.
Tarkvarauuendused.
2010. aasta juunis teatas HTC, et HTC Wildfire on nende telefonide hulgas, mis saavad operatsioonisüsteemi Android 2.2 (Froyo). Kuupäeva ei täpsustatud, kuid seda on oodata enne 2010. aasta lõppu . Pärast pikka ootamist avaldati versiooniuuendus 20. detsembril 2010.
Android 2.2 sisaldab USB sidumise tuge, täiustatud Bluetoothi tuge, mitme keele sõrmistikku, Wi-Fi leviala sidumist ja muud. Kuid liikuvate taustapiltide ja Flashi toetus puuduvad.
Kättesaadavus.
Euroopas müüvad seda telefoni Meteor, Play Mobile, T-Mobile, 3 (Hutchison 3G), Vodafone, Telenor ja Virgin Mobile. Austraalias tegeleb sellega Telstra, Taiwanis Taiwan Mobile, Malaisias Maxis ja Mehhikos Iusacell.
Dorion Sagan

Dorion Sagan (sündinud 1959) on ameerika teaduskirjanik.
Pere.
Tema isa oli Carl Sagan ja ema Lynn Margulis.
Antenna of Love

"Antenna of Love" on Popidioti 2009. aastal välja antud teine album. 
Albumi esitluskontsert toimus 5. märtsil 2009 Tallinnas Von Krahli Teatris.
Eesti Muusikaauhindadel 2010 sai loo "Hanging on Friday" video (režissöör Heleri Saarik) parima muusikavideo auhinna.
Alnaši rajoon

Alnaši rajoon on 2. järgu haldusüksus Venemaal Udmurtias. Piirneb lõunas Tatarstaniga.
Rajoon jaguneb 12 külaasunduseks ("сельское поселение"), kus on kokku 81 asulat. Suuremad asulad on Alnaši, Assanovski sovhoz-tehnikum ja Varzi-Jattši.
81,7% elanikest on udmurdid, 12,2% venelased, 3,4% tatarlased ja 2,1% marid.
Peamine majandusharu on põllumajandus.
Varzi-Jattši külas asub sanatoorium.
Flötist

Flötist ehk flöödimängija on instrumentalist, kes mängib flööti.